Der er langt fra Bornholm til Hirtshals. Også sprogligt. Det måtte skuespiller Lærke Schjæff Engelbrecht sande, da hun i det nye teaterstykke ”Polly og Stormen,” skal spille en 16-årig pige fra Hirtshals. Hun er nemlig selv fra Bornholm. - Nu synes jeg det er begyndt at blive sjovt, siger skuespilleren, inden hun går på scenen i Teater Nordkraft i Aalborg for at vise prøver på stykket sammen med de fem andre skuespillere. - Det har da været en stor udfordring og lidt grænseoverskridende at skulle kaste sig ud i at sige lyde på en anden dialekt, når man er født og opvokset på Bornholm, siger Lærke Schjæff Engelbrecht. Hun har fået hjælp af en såkaldt dialektcoach. Og det er en fin balancegang, for det kan også blive for meget af det gode. - Jeg gør mig da umage for at ramme den nordjyske dialekt, men heldigvis har min dialektcoach fortalt, at man aldrig helt kan ramme den perfekte dialekt, og det skal man heller ikke, for så bliver det for karikeret, siger Lærke, mens hun giver prøver på noget af det, hun har lært. - Jeg siger ikke kasse men "kaes", griner hun. Samarbejde mellem teatre Polly og Stormen er baseret på ungdomsbogen "Tag gaden tilbage" af Sanne Munk Jensen og Sarah Engell. Stykket handler om Polly, der er træt af at sidde på havnegrillen og æde pommes frittes hele dagen, og se sine veninder arbejde på fiskefabrikken. Polly kommer til Hjørring på gymnasiet og bliver fascineret af klassens seje piger og glemmer de gamle venner fra Hirtshals. Hun går til fester med de nye veninder og ser pludselig sig selv på nettet i ydmygende billeder. Budskabet med stykket, som også er en ungdomsforestilling, er ifølge Lærke Schjæff Engelbrecht, at det er i orden for unge mennesker at kvaje sig, og at man gerne må gøre noget, man måske fortyder. Forestillingen er et samarbejde mellem de to Nordjyske Teatre, Teater Nordkraft og Vendsyssel Teater, så stykket bliver vist på begge Teatre. Der er premiere på Teater Nordkraft den 12. september, og fra den 17. til 24. oktober opføres stykket på Vendsyssel Teater.
Lærke Schjærff Engelbrecht fra Bornholm, spiller i et nyt teaterstykke en pige fra Hirtshals. Derfor har hun fået undervisning i at tale mere nordjysk.